जेम्स गॉर्डन
जेम्स "जिम" गॉर्डन' डीसी कॉमिक्स द्वारा प्रकाशित अमेरिकी कॉमिक पुस्तकों में प्रदर्शित होने वाला एक काल्पनिक चरित्र है, जो आमतौर पर सुपरहीरो बैटमैन के साथ दिखाई देता है। बिल फिंगर और बॉब केन द्वारा बनाया गया यह चरित्र सर्वप्रथम डिटेक्टिव कॉमिक्स #२७ (मई १९३९) में प्रकाशित हुआ, जो बैटमैन की भी पहली उपस्थिति थी, तथा जहां इसे कमिश्नर गॉर्डन के रूप में संदर्भित किया गया है। बैटमैन के सहयोगी के रूप में प्रकाशित होने वाला कमिश्नर गॉर्डन सबसे पहला बैटमैन समर्थक चरित्र था। गॉथम सिटी के पुलिस कमिश्नर के रूप में, गॉर्डन बैटमैन की शहर को अपराध से छुटकारा दिलाने की गहरी प्रतिबद्धता को साझा करता है। चरित्र को आमतौर पर बैटमैन पर पूरा भरोसा रखने वाले व्यक्ति के रूप में चित्रित किया जाता रहा है, जो कि कुछ हद तक उस पर निर्भर भी है। कई आधुनिक कहानियों में, वह बैटमैन के कुछ तरीकों के बारे में संदेह करता है, लेकिन फिर भी इस तथ्य का प्रबल समर्थक है कि गॉथम को बैटमैन की जरूरत है। दोनों चरित्रों में परस्पर सम्मान और मित्रता है। गॉर्डन बारबरा गॉर्डन का पिता है, जिसे पहली आधुनिक बैटगर्ल होने का दर्जा प्राप्त है। उसका एक बेटा, जेम्स गॉर्डन जूनियर भी है, जो पहली बार बैटमैन: ईयर वन में दिखाई दिया था।